CELEX: 32010D0182
Language: bg
Date: 2010-02-16 00:00:00
Title: 2010/182/ЕС: Решение на Съвета от 16 февруари 2010 година за отправяне на предизвестие към Гърция за предприемане на преценените за необходими мерки за намаляване на дефицита с оглед отстраняването на прекомерния дефицит

30.3.2010   
            
            
               BG
            
            
               Официален вестник на Европейския съюз
            
            
               L 83/13
            
         РЕШЕНИЕ НА СЪВЕТА
   от 16 февруари 2010 година
   за отправяне на предизвестие към Гърция за предприемане на преценените за необходими мерки за намаляване на дефицита с оглед отстраняването на прекомерния дефицит
   (2010/182/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 9, във връзка с член 136 от него,
   като взе предвид препоръката на Комисията,
   като има предвид, че:
   
               (1)
            
            
               Съгласно член 126, параграф 1 от Договора за функционирането на Европейския съюз (ДФЕС) държавите-членки трябва да избягват прекомерния държавен дефицит.
            
         
               (2)
            
            
               Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и устойчив растеж, водещ до създаване на трудова заетост.
            
         
               (3)
            
            
               Реформата на Пакта за стабилност и растеж от 2005 г. имаше за цел да засили неговата ефективност и икономическа основа, както и да запази устойчивостта на публичните финанси в дългосрочен план. По-специално, тя имаше за цел да гарантира, че икономическият и бюджетният контекст са взети предвид изцяло на всеки етап от процедурата при прекомерен дефицит. По този начин Пактът за стабилност и растеж осигурява рамката на държавната политика за бързо възстановяване на стабилното състояние на бюджета, като в същото време се отчита икономическата ситуация.
            
         
               (4)
            
            
               В съответствие с член 104, параграф 6 от Договора за създаване на Европейската общност (ДЕО) на 27 април 2009 г. Съветът реши, че в Гърция съществува прекомерен дефицит, и в съответствие с член 104, параграф 7 от ДЕО и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1) отправи препоръки за коригиране на прекомерния дефицит най-късно до 2010 г. Съветът определи 27 октомври 2009 г. за краен срок за предприемане на ефективни действия.
            
         
               (5)
            
            
               В нотификацията от октомври 2009 г. данните за планираните и фактическите равнища на държавния дефицит и на държавния дълг, предоставени от Гърция през април 2009 г., претърпяха съществена актуализация във възходяща посока. Размерът на дефицита за 2008 г. нарасна до 7¾ % от БВП (спрямо 5 % от БВП в нотификацията от април 2009 г.), като според отчетените данни съотношението на дълга е достигнало 99 % от БВП към края на 2008 г. (спрямо отчетените 97,6 % през април 2009 г.). Съгласно член 15, параграф 1 от Регламент (ЕО) № 479/2009 на Съвета от 25 май 2009 година за прилагане на Протокола за процедурата при прекомерен дефицит, приложен към Договора за създаване на Европейската общност (2) Комисията (Евростат) изрази обща резерва относно качеството на актуалните данни, отчетени от Гърция, поради „съществени съмнения“ относно нотифицираните от Гърция данни. Резервата на Комисията (Евростат) относно финансовите статистически данни на гръцкото правителство все още не е оттеглена и поради това финансовите статистически данни на гръцкото правителство не са утвърдени към настоящия момент и подлежат на допълнителни проверки. Според прогнозата на службите на Комисията от есента на 2009 г. и актуализираната програма за стабилност на Гърция от януари 2010 г. (наричана по-нататък „актуализираната програма от януари 2010“) дефицитът на консолидирания държавен бюджет е достигнал 12¾ % от БВП през 2009 г. спрямо целта от 3,7 % от БВП, поставена в актуализираната програма от януари 2009 г. На базата на официалните прогнози за ръст на реалния БВП от –¼ % през 2010 г. целевият бюджет за 2010 г. бе заложен на 8,7 % от БВП, което е значително над референтната стойност от 3 % от БВП.
            
         
               (6)
            
            
               На 2 декември 2009 г. Съветът установи в съответствие с член 126, параграф 8 от ДФЕС, че Гърция не е предприела ефективни действия в отговор на препоръката на Съвета, съгласно член 104, параграф 7 от ДЕО от 27 април 2009 г. (наричана по-нататък „препоръката на Съвета от 27 април 2009 г.“).
            
         
               (7)
            
            
               На 11 февруари 2010 г. Европейският съвет разгледа фискалната ситуация в Гърция, изрази подкрепа за усилията на гръцкото правителство и за неговите ангажименти да направи необходимото, включително да приеме допълнителни мерки, за да гарантира постигането на амбициозните цели, поставени в програмата за стабилност, като призова Гърция да приложи строго и решително всички мерки за ефективното намаляване на съотношението на фискалния дефицит до 4 процентни пункта от БВП през 2010 г.
            
         
               (8)
            
            
               Съгласно член 126, параграф 9 от ДФЕС, ако някоя държава-членка продължава да не привежда в действие препоръките на Съвета, той може да реши да даде предизвестие на държавата-членка, в определен срок да изпълни мерки за намаляване на дефицита. Това не е първият случай, в който Съветът решава да даде предизвестие на Гърция съгласно член 126, параграф 9 от ДФЕС. На 17 февруари 2005 г., съгласно член 104, параграф 9 от ДЕО, Съветът реши да даде предизвестие на Гърция за предприемане на преценените за необходими мерки за намаляване на дефицита с оглед отстраняването на прекомерния дефицит.
            
         
               (9)
            
            
               При определянето на съдържанието на предизвестието по член 126, параграф 9 от ДФЕС, включително и на срока за коригиране на прекомерния дефицит, следва да бъдат отчетени следните фактори. Първо, по предварителни данни стойността на дефицита за 2009 г. беше значително по-висока от очакваното към момента на приемане на препоръката на Съвета от 27 април 2009 г. и ефектът от мерките за бюджетна консолидация, приложени през 2009 г., бе повече от неутрализиран от увеличението на разходите и спадът на приходите. Общата корекция, необходима за отстраняване на прекомерния дефицит, надхвърля 9¾ процентни пункта от БВП. Второ, номиналната бюджетна корекция, предвидена в актуализацията от януари 2010 г., възлиза на 4 процентни пункта от БВП, две трети от които е вследствие на постоянни мерки според гръцките власти.
            
         
               (10)
            
            
               Въз основа на тези фактори се счита, че установеният в препоръката на Съвета от 27 април 2009 г. срок за коригиране на прекомерния дефицит в Гърция трябва да бъде удължен с две години до 2012 г. поради самия мащаб на необходимата консолидация, което съответства и на актуализацията от януари 2010 г.
            
         
               (11)
            
            
               На 16 февруари 2010 г. Съветът прие Препоръка до Гърция (3) с оглед преустановяване на несъответствията с общите насоки на икономическата политика в Гърция и за отстраняване на риска за правилното функциониране на икономическия и паричен съюз (по-нататък „препоръката на Съвета от 16 февруари 2010 г.“).
            
         
               (12)
            
            
               Въз основа на посочените в прогнозата на службите на Комисията от есента на 2009 г. темпове на растежа на реалния БВП от –¼ % и ¾ % съответно за 2010 г. и 2011 г. и като се отчетат рисковете за бюджетната перспектива, стриктното прилагане на бюджета за 2010 г. ще бъде от първостепенно значение, за да поемат държавните финанси курс, водещ до отстраняване на прекомерния държавен дефицит до 2012 г. Приемането на конкретни постоянни мерки през 2011 г. и 2012 г. ще бъде необходимо, за да може държавният дефицит да не надхвърли 5,6 % през 2011 г. и 2,8 % от БВП през 2012 г. В структурно изражение фискалното подобрение, необходимо за поемането на този курс към намаляване на дефицита, следва да бъде най-малко 3½ % от БВП през 2010 г. и 2011 г. и 2½ % от БВП през 2012 г.
            
         
               (13)
            
            
               Коригирането на прекомерния дефицит налага редица специфични съкращения в публичните разходи (в т.ч. по-специално намаления на разходите за заплати, социалните трансфери и броя на заетите в публичния сектор) и увеличаване на приходите (в т.ч. по-специално данъчни реформи, увеличаване на акцизите и данъците върху недвижимата собственост), както и редица подобрения във фискалната рамка на Гърция (като например средносрочно бюджетиране, приемане на фискални правила и на редица институционални промени). Повечето от тези мерки бяха очертани от самите гръцки власти в актуализацията от януари 2010 г. Цялостното изпълнение на всички необходими мерки в рамките на определени срокове следва да бъде изрично изискано, тъй като то се смята за строго необходимо за подобряване на състоянието на публичните финанси в Гърция по надежден и устойчив начин. Предвид рисковете, свързани с планирания курс за фискална консолидация, Гърция следва — както бе обявено в програмата за стабилност, да има готовност да приеме допълнителни мерки и да ги приложи, за да може да гарантира следването на курса на корекции.
            
         
               (14)
            
            
               С оглед на сериозните и повтарящи се пропуски, наблюдавани по отношение на съставянето на фискалните статистически данни в Гърция, и с цел да се даде възможност за осъществяването на подходящ мониторинг върху състоянието на публичните финанси в Гърция се изискват допълнителни усилия за подобряване на събирането и обработката на консолидираните данни за публичния сектор, необходими по силата на съществуващата правна рамка, по-специално посредством укрепване на механизмите, гарантиращи своевременното и точното предоставяне на тези данни. Тук спадат тримесечното и годишното изготвяне на статистически данни за публичните финанси съгласно регламенти (ЕО) № 2223/96 (4), (ЕО) № 264/2000 (5), (ЕО) № 1221/2002 (6), (ЕО) № 501/2004 (7), (ЕО) № 1222/2004 (8), (ЕО) № 1161/2005 (9) и (ЕО) № 479/2009, както и ежемесечното публикуване на данни относно изпълнението на държавния бюджет и осигуряването на своевременен достъп до финансовите данни за социалноосигурителните, местните и извънбюджетните фондове. При все това, като се има предвид, че административните промени, необходими за съставянето на надеждни и достоверни фискални статистически данни, може да отнемат време, е необходимо редовно да се наблюдава промяната в нивото на държавния дълг и да се определят цели по отношение както на дефицита, така и на промяната в нивото на държавния дълг.
            
         
               (15)
            
            
               Очаква се към края на 2009 г. брутният държавен дълг да е надхвърлил 113 % от БВП. Това е едно от най-високите съотношения на дълга към БВП в Съюза и значително надхвърля установената в ДФЕС референтна стойност от 60 % от БВП. Заедно с пазарните тенденции и свързаната с това преоценка на риска това не само оскъпява още финансирането чрез допълнително емитиране на дълг, но също повишава разходите за рефинансиране на съществуващия държавен дълг. Освен това други фактори, различни от нетно получените заеми, допринесоха значително за промените в нивото на дълга. Налага се Гърция да предприеме допълнителни действия с цел осъществяване на контрол върху тези фактори, за да се намали съотношението на дълга със задоволителни темпове в съответствие с прогнозите за салдото на консолидирания държавен бюджет и номиналния растеж на БВП. Годишната промяна в номиналните нива на консолидирания държавен дълг през 2010—2012 г. следва да съответства на целите за дефицита и на общата разлика между изменението на държавния дълг и бюджетното салдо в размер на ¼ % от БВП на година през 2010 г., 2011 г. и 2012 г.
            
         
               (16)
            
            
               До 16 март 2010 г. Гърция следва да предостави доклад, в който се посочват мерките и графикът за тяхното изпълнение с цел постигането на бюджетните цели за 2010 г. Гърция следва също да предоставя редовни доклади на Съвета и Комисията, в които се посочва по какъв начин са били изпълнени посочените в настоящото решение мерки. Предвид тежкото фискално положение в Гърция, от 15 май 2010 г. тези доклади следва да бъдат редовно предоставяни и публично оповестявани. По-специално, докладите следва да включват описание на мерките, които са изпълнени или предстои да бъдат изпълнени през 2010 г. с цел консолидиране на публичните финанси и подобряване на тяхната дългосрочна устойчивост. С оглед на взаимодействието между фискалната консолидация и необходимостта от прилагане на структурни реформи и повишаване на конкурентоспособността Гърция следва да включи в тези доклади и мерките, които са предприети в отговор на Препоръката на Съвета от 16 февруари 2010 г. Освен това докладите следва да включват още информация относно месечното изпълнение на държавния бюджет; изпълнението на социалноосигурителния и на местния бюджет; емитирането на дълг; промените в заетостта в публичния сектор; висящите плащания на разходи и финансовото състояние на държавните предприятия (най-малко на годишна база). Предвид взаимодействието между фискалната консолидация и необходимостта от прилагане на структурни реформи и повишаване на конкурентоспособността Съветът призова Гърция да докладва, в рамките на предвидените в настоящото решение тримесечни доклади, относно мерките, предприети в отговор на препоръката на Съвета от 16 февруари 2010 г. Комисията и Съветът ще проверяват тези доклади с оглед оценяване на постигнатия напредък в коригирането на прекомерния дефицит.
            
         
               (17)
            
            
               Изявлението на държавните и правителствени ръководители на Европейския съюз от 11 февруари 2010 г. прикани Комисията да наблюдава отблизо изпълнението на настоящото решение при взаимодействие с ЕЦБ и да предложи необходимите допълнителни мерки.
            
         
               (18)
            
            
               След като бъде коригиран прекомерният дефицит, Гърция предприема необходимите мерки, за да осигури в най-кратък срок постигането на средносрочната цел за балансиран в структурно изражение бюджет. За тази цел гръцките власти следва да продължат да осигуряват прилагането на постоянните мерки за контрол на текущите първични разходи, и по-конкретно на разходите за заплати, социални трансфери, субсидии и други трансфери. Освен това Гърция следва да гарантира, че фискалната консолидация е насочена и към подобряване на качеството на публичните финанси и допринася за възстановяване на конкурентоспособността на икономиката, в рамките на широкообхватната програма за реформи, като същевременно осъществи незабавно по-нататъшна реформа на данъчната администрация. С оглед на нарастващото равнище на дълга и очакваното увеличение на разходите, свързани със застаряването на населението, гръцките власти следва да продължат да подобряват дългосрочната устойчивост на публичните финанси,
            
         ПРИЕ НАСТОЯЩОТО РЕШЕНИЕ:
   Член 1
   1.   Гърция отстранява съществуващия прекомерен дефицит във възможно най-кратък срок, но най-късно до 2012 г.
   2.   Планът за корекция на прекомерния дефицит включва средногодишна структурна корекция от най-малко 3½ процентни пункта от БВП през 2010 г. и 2011 г., както и най-малко 2½ процентни пункта от БВП през 2012 г.
   3.   В посочения в параграф 2 план за корекция се изисква дефицитът на консолидирания държавен бюджет да не надхвърля 21 270 млн. EUR през 2010 г., 14 170 млн. EUR през 2011 г. и 7 360 млн. EUR през 2012 г.
   4.   В посочения в параграф 2 план за корекция се изисква годишната промяна на брутния консолидиран държавен дълг да не надхвърля 21 760 млн. EUR през 2010 г., 14 680 млн. EUR през 2011 г. и 7 880 млн. EUR през 2012 г.
   5.   Намаляването на дефицита следва да бъде ускорено, ако икономическите или бюджетни условия се окажат по-добри от очакваните в момента.
   Член 2
   За да отстрани съществуващия прекомерен дефицит и да изпълни плана за корекция, Гърция прилага редица мерки за фискална консолидация, включително и посочените в програмата за стабилност, и по-специално:
   A.   СПЕШНИ ФИСКАЛНИ МЕРКИ, КОИТО ТРЯБВА ДА БЪДАТ ПРЕДПРИЕТИ ДО 15 МАЙ 2010 Г.
   Както бе изложено в програмата за стабилност, включително и фискалните мерки, обявени на 2 февруари 2010 г., Гърция:
   
      Разходи
   
   
               а)
            
            
               прехвърля към резерва за непредвидени разходи 10 % от бюджетните кредити, предвидени в бюджета за 2010 г. в полза на правителството (с изключение на заплати и пенсии), докато не приключи преразпределението на бюджетни кредити между министерствата и не бъде определено кои от разходните програми ще бъдат съкратени, за да бъде постигнато осезаемо и трайно намаление на разходите;
            
         
               б)
            
            
               намалява разходите за заплати, включително замразяване на номиналните заплати в централната държавна администрация, местните органи на управление, държавните агенции и другите публични институции и съкращава броя на заетите лица, преустановява набирането на работна ръка през 2010 г. и съкращава вакантните длъжности в централната държавна администрация, включително и временните договори, по-специално, като не замества излизащите в пенсия постоянни служители;
            
         
               в)
            
            
               съкращава специалните надбавки за държавни служители (включително от извънбюджетни сметки), които довеждат до съкращаване на общото равнище на възнагражденията в сектора на централната държавна администрация, като първа стъпка към подобряване на системата на заплащане и оптимизиране на тарифната структура в публичния сектор;
            
         
               г)
            
            
               приема номинални съкращения в трансферите, изплащани в системата на социалното осигуряване, включително чрез мерки за ограничаване на индексирането на обезщетения и надбавки;
            
         
      Приходи
   
   
               д)
            
            
               прилага прогресивна скала за данъчно облагане върху всички източници на доход и единно хоризонтално третиране на доходите от труд и капиталови активи;
            
         
               е)
            
            
               отмени всички освобождавания от данъци и автономни данъчни разпоредби в системата на данъчното облагане, включително и по отношение на доходите от специални надбавки, изплащани на държавните служители;
            
         
               ж)
            
            
               въвежда облагане по презумпция за самостоятелно заетите лица;
            
         
               з)
            
            
               въвежда постоянни такси върху сградите и увеличи данъчните ставки върху недвижимата собственост спрямо тяхното ниво към 31 декември 2009 г.;
            
         
               и)
            
            
               увеличава акцизите върху тютюневите изделия, алкохола и горивата спрямо тяхното ниво към 31 декември 2009 г.;
            
         
               й)
            
            
               разяснява подробно и до края на март 2010 г. изпълнява планираните към момента реформи на данъчната система, като използва приходите вследствие на повишената ефективност за допълнително намаляване на дефицита.
            
         Б.   СПОМАГАТЕЛНИ МЕРКИ ЗА ГАРАНТИРАНЕ НА БЮДЖЕТНИТЕ ЦЕЛИ ЗА 2010 Г.
   
               а)
            
            
               В размера, който материализират редица рискове, свързани с посочените в член 1, параграфи 3 и 4 дефицит и тавани на дълга, Гърция обявява в доклада, който трябва да бъде представен до 16 март 2010 г., допълнителни мерки към предвидените в член 2, раздел А, за да гарантира постигането на бюджетната цел за 2010 г. Допълнителни мерки следва да акцентират върху съкращаване на разходите (например съкращаване на допълнителни текущи и капиталови разходи, включително чрез съкращаване на бюджетните кредити в резерва за непредвидени разходи), но също включват и мерки за повишаване на бюджетните приходи (като например повишаване на приходите от ДДС, въвеждане на акцизи върху луксозните стоки, включително върху личните автомобили, по-нататъшно увеличаване на акцизите върху енергоносителите). Първата оценка в това отношение ще бъде направена по повод първия доклад на 16 март 2010 г.
            
         В.   ДРУГИ МЕРКИ, КОИТО ТРЯБВА ДА БЪДАТ ПРИЕТИ ДО КРАЯ НА 2010 Г.
   
      Разходи
   
   
               а)
            
            
               Приема необходимите реформи, за да се намали съществено въздействието на застаряването на населението върху бюджета посредством реформиране на пенсионната система и на системата на здравеопазването, подлежащо на одобрение в рамките на процеса на партньорска проверка на Комитета по икономическа политика; по-специално приема параметрите на реформата на пенсионната система, която следва да гарантира финансовата устойчивост на пенсионната система на фона на застаряването на населението, като за тази цел реформата следва да включва намаляване на горните граници на пенсиите, последователно увеличаване на законоустановената пенсионна възраст при мъжете и жените, изменение на формулата за изчисляване на пенсиите с цел по-доброто отчитане на вноските, плащани по време на целия професионален стаж на лицата, и подобряване на солидарността между поколенията, както и рационализиране на системата за специални обезщетения при ниски пенсии;
            
         
               б)
            
            
               намалява заетостта в публичния сектор чрез допълнително съкращаване на временните договори и въвеждане на правилото на всеки пет пенсионирани да бъде назначаван само един нов служител;
            
         
               в)
            
            
               реформира системата за заплащане на пряко назначените служители в публичната администрация посредством осигуряване на единни принципи при определяне и планиране на заплатите, оптимизиране на тарифната структура с цел намаляване на разходите за заплати; на местно ниво също е необходимо да бъдат осъществени спестявания от разходите за заплати, като новата единна тарифна структура на заплатите в публичния сектор трябва да бъде разширена и прецизирана, за да може да се прилага и спрямо местните органи на управление и многобройните други агенции и да осигури запазването на най-ефективните кадри в публичния сектор;
            
         
      Приходи
   
   
               г)
            
            
               засилва сериозно борбата с избягването на данъчно облагане и данъчните измами (по-специално по отношение на ДДС, корпоративния данък и системата за данъчно облагане на доходите на самостоятелно заетите лица), включително и чрез укрепване на принудителното изпълнение на данъчните плащания и използване на евентуалните приходи за допълнително намаляване на дефицита;
            
         
               д)
            
            
               се стреми към модернизация на данъчната администрация, включително посредством създаване на напълно подотчетен отдел за събиране на данъците, който набелязва годишни цели и функционира в рамките на системи за мониторинг и оценка на ефективността на данъчните служби; разпределя необходимите ресурси по отношение на ръководен персонал, инфраструктура и поддръжка за оборудването, материална база, ръководна структура и системи за обмен на информация, която следва да разполага с достатъчно гаранции срещу политически влияния;
            
         
      Фискална рамка
   
   
               е)
            
            
               разяснява подробно мерките, които ще бъдат приложени през 2011 г. и 2012 г., за постигане на целите от актуализацията от януари 2010 г.;
            
         
               ж)
            
            
               укрепва позицията на Министерството на финансите спрямо останалите министерства при ежегодното разработване на закона за бюджета и подсили неговите механизми за контрол по време на изпълнението на бюджета; гарантира ефективното изпълнение на програмното бюджетиране;
            
         
               з)
            
            
               се стреми към реформиране на Върховната сметна палата, включително посредством: създаване на напълно пододтчетен бюджетен отдел, който набелязва многогодишни цели за разходите и функционира в рамките на системи за мониторинг и оценка на резултатите; разпределя необходимите ресурси по отношение на ръководен персонал, инфраструктура и поддръжка на оборудването, материална база, ръководна структура и системи за обмен на информация, която следва да разполага с достатъчно гаранции срещу политически влияния;
            
         
               и)
            
            
               приема средносрочна бюджетна рамка, включително задължителни тавани на разходите, подчинени на многогодишни правила за разходите, и създаде независима агенция за фискална политика, която изготвя своевременни и обществено достъпни доклади относно бюджетните планове и бюджетното изпълнение на всички разпоредители с бюджетни кредити от централната държавна администрация;
            
         
               й)
            
            
               в рамките на средносрочната бюджетна рамка, посочена в буква и), съобщава незабавно допълнителните постоянни мерки за намаляване на разходите в средносрочен план;
            
         
               к)
            
            
               засили сериозно борбата с корупцията в публичната администрация, по-специално във връзка със заплатите и надбавките в бюджетната сфера, обществените поръчки, данъчните оценки и събирането на данъци;
            
         
               л)
            
            
               предприеме необходимите действия, за да се избегне намаляването на средния срок до падеж на държавния дълг;
            
         
               м)
            
            
               продължи усилията за контрол на влияещите върху нивото на дълга фактори, различни от нетно получените заеми.
            
         Г.   ДРУГИ ФИСКАЛНИ МЕРКИ, КОИТО ТРЯБВА ДА БЪДАТ ПРИЕТИ ДО 2012 Г.
   
      Разходи
   
   
               а)
            
            
               Прилага през 2011 г. и 2012 г. коригиращи мерки с постоянен характер, насочени основно към текущите разходи; и по-конкретно, приема съкращения на разходите с цел реализиране на постоянни спестявания по отношение на разходите за публично потребление, включително за заплати и социални трансфери, и намалява броя на заетите в публичния сектор;
            
         
      Приходи
   
   
               б)
            
            
               в рамките на средносрочната бюджетна рамка, продължава стриктно да изпълнява реформата на данъчната администрация, като същевременно разпределя евентуалните приходи за намаляване на дефицита;
            
         
      Фискална рамка
   
   
               в)
            
            
               утвърждава институционалните механизми за осигуряване на надеждни и реалистични официални бюджетни прогнози, за да бъдат отчитани наличните актуални промени и тенденции във връзка с изпълнението; за тази цел официалните макроикономически прогнози следва да бъдат преразглеждани от външни експерти; прогнозата на службите на Комисията се използва като база за сравнение;
            
         
               г)
            
            
               се въздържа от включването в бюджетните цели на мерки за намаляване на дефицита с еднократен характер;
            
         
               д)
            
            
               в рамките на средносрочната бюджетна рамка, приема допълнителни постоянни мерки за намаляване на разходите, насочени към постигане на средносрочната цел за почти балансиран бюджет или за бюджетен излишък.
            
         Член 3
   За да даде възможност за навременен и ефективен контрол на приходите и разходите и за подходящ мониторинг върху фискалната динамика, Гърция следва да:
   
               а)
            
            
               приеме до 15 май 2010 г. законодателство, с което става задължително ежемесечното предоставяне — най-късно до 10 дни след приключването на месеца, на обществено достъпни доклади относно изпълнението на бюджета;
            
         
               б)
            
            
               приложи действащите правни задължения на фондовете за социално сигурност и болниците за публикуване на официалните годишни отчети и счетоводни баланси;
            
         
               в)
            
            
               продължи усилията за подобряване на събирането и обработката на данните за публичния сектор, главно чрез подобряване на механизмите за контрол в статистическите органи и във Върховната сметна палата, и осигури прилагането на ефективна лична отговорност в случай на невярно декларирани данни, за да се гарантира своевременното предоставяне на висококачествените данни за публичния сектор, изисквани съгласно регламенти (ЕО) № 2223/96, (ЕО) № 264/2000, (ЕО) № 1221/2002, (ЕО) № 501/2004, (ЕО) № 1222/2004, (ЕО) № 1161/2005, (ЕО) № 223/2009 (10) и (ЕО) № 479/2009;
            
         
               г)
            
            
               сътрудничи с Комисията (Евростат) с цел бързо одобряване на план за действие за преодоляване на статистическите, институционалните и правителствените пропуски;
            
         
               д)
            
            
               сътрудничи с Комисията (Евростат) и получава на място подходящата техническа подкрепа за съставянето на фискални и други макроикономически статистически данни.
            
         Член 4
   1.   До 16 март 2010 г. Гърция предоставя на Съвета и на Комисията и оповестява публично доклад, в който се посочва графикът за изпълнение на мерките съгласно член 2 от настоящото решение с цел постигане на бюджетните цели за 2010 г., включително необходимите мерки, предвидени в член 2, раздел Б.
   2.   До 15 май 2010 г. Гърция предоставя на Съвета и на Комисията и оповестява публично доклад, в който се описват мерките за спазване на изискванията на настоящото решение. Впоследствие Гърция предоставя и оповестява публично тези доклади на тримесечна база.
   3.   Докладите по параграф 2 съдържат подробна информация относно:
   
               а)
            
            
               конкретно приложените към датата на доклада мерки за спазване на изискванията на настоящото решение, включително тяхното количествено влияние върху бюджета;
            
         
               б)
            
            
               конкретните планирани мерки, които ще бъдат приложени след датата на доклада, за постигане на съответствие с изискванията на настоящото решение, техния график за изпълнение и прогноза за тяхното влияние върху бюджета;
            
         
               в)
            
            
               месечното изпълнение на държавния бюджет;
            
         
               г)
            
            
               изпълнението в рамките на годината на социалноосигурителния и на местния бюджет, както и на извънбюджетните фондове;
            
         
               д)
            
            
               емитирането и погасяването на държавен дълг;
            
         
               е)
            
            
               информация относно постоянните и временните промени на заетостта в публичния сектор;
            
         
               ж)
            
            
               висящите плащания на правителствени разходи (натрупани просрочени задължения);
            
         
               з)
            
            
               финансовото състояние на държавните предприятия и другите публични образувания (такава информация следва да бъде предоставяна на годишна основа).
            
         4.   Комисията и Съветът анализират докладите, за да оценят спазването на настоящото решение от страна на Гърция.
   В контекста на тези оценки Комисията може да посочи необходимите мерки за спазване на плана за корекция, установен с настоящото решение за коригиране на прекомерния дефицит.
   Член 5
   До 15 май 2010 г. Гърция предприема ефективни действия за спазване на изискванията на настоящото решение.
   Член 6
   Настоящото решение поражда действие в деня на нотификацията му.
   Член 7
   Адресат на настоящото решение е Република Гърция.
   
      Съставено в Брюксел на 16 февруари 2010 година.
      
         
            За Съвета
         
         
            Председател
         
         E. SALGADO
      
   
   
      (1)  ОВ L 209, 2.8.1997 г., стр. 6.
   
      (2)  ОВ L 145, 10.6.2009 г., стр. 1.
   
      (3)  Виж стр. 65 от настоящия брой на Официален вестник.
   
      (4)  Регламент (ЕО) № 2223/96 на Съвета от 25 юни 1996 година относно Европейската система от национални и регионални сметки в Общността (ОВ L 310, 30.11.1996 г., стр. 1).
   
      (5)  Регламент (ЕО) № 264/2000 на Комисията от 3 февруари 2000 година за прилагане на Регламент (ЕО) № 2223/96 на Съвета по отношение на краткосрочната статистика на публичните финанси (ОВ L 29, 4.2.2000 г., стр. 4).
   
      (6)  Регламент (ЕО) № 1221/2002 на Европейския парламент и на Съвета от 10 юни 2002 година за тримесечните нефинансови сметки за публичната администрация (ОВ L 179, 9.7.2002 г., стр. 1).
   
      (7)  Регламент (ЕО) № 501/2004 на Европейския парламент и на Съвета от 10 март 2004 година относно тримесечните финансови сметки на сектора на публичната администрация (ОВ L 81, 19.3.2004 г., стр. 1).
   
      (8)  Регламент (ЕО) № 1222/2004 на Съвета от 28 юни 2004 година относно съставяне и предаване на данни за тримесечния държавен дълг (ОВ L 233, 2.7.2004 г., стр. 1).
   
      (9)  Регламент (ЕО) № 1161/2005 на Европейския парламент и на Съвета от 6 юли 2005 година относно изготвянето на тримесечни нефинансови сметки по институционален сектор (ОВ L 191, 22.7.2005 г., стр. 22).
   
      (10)  Регламент (ЕО) № 223/2009 на Европейския парламент и на Съвета от 11 март 2009 година относно европейската статистика и за отмяна на Регламент (ЕО, Евратом) № 1101/2008 за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (ОВ L 87, 31.3.2009 г., стр. 164).